
             Nr.23/179/2004
BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru completarea Ordonanţei Guvernului nr.21/1992 privind protecţia consumatorilor, transmisă cu adresa nr.P.L.x 614 din 13 octombrie 2004, înregistrată sub nr.23/179 din 14 octombrie 2003.

PREŞEDINTE,

István Antal

             Nr.23/179/2004
RAPORT

asupra propunerii legislative pentru completarea Ordonanţei Guvernului nr.21/1992 privind protecţia consumatorilor


În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru industrii şi servicii a fost sesizată spre dezbatere, în fond, cu propunerea legislativă pentru completarea Ordonanţei Guvernului nr.21/1992 privind protecţia consumatorilor, transmisă cu adresa nr.P.L. x 614 din 13 octombrie 2004, înregistrată sub nr.23/179 din 14 octombrie 2004.


Propunerea legislativă a fost respinsă de Senat în şedinţa din 11 octombrie 2004, în calitate de prima Cameră sesizată.


La întocmirea raportului, membrii Comisiei pentru industrii şi servicii au ţinut seama de:



- avizul nr.1505 din 8 aprilie 2004 al Consiliului Legislativ;



- avizul nr.1879 din 8 septembrie 2004 al Consiliului Economic şi Social;


- punctul de vedere nr.3108 din 22 septembrie 2004 transmis de Guvern.



Propunerea legislativă are ca obiect de reglementare completarea Ordonanţei Guvernului nr.21/1992 privind protecţia consumatorilor, republicată, cu modificările şi completările ulterioare, în sensul instituirii unor măsuri de combatere a evaziunii fiscale generate prin practicarea "preţurilor psihologice" în magazinele mari.



În conformitate cu prevederile art.60 din Regulamentul Camerei Deputaţilor, membrii comisiei au examinat propunerea legislativă mai sus menţionată, în şedinţa din 9 noiembrie 2004.


Potrivit prevederilor art.60 din Regulamentul Camerei Deputaţilor, membrii comisiei au examinat acest proiect de lege în şedinţa din 9 noiembrie 2004.



Faţă de aceste considerente, s-a hotărât, cu unanimitate de voturi, să propună plenului Camerei Deputaţilor, respingerea iniţiativei legislative deoarece:



- prin iniţiativa legislativă parlamentară nu se urmăreşte impunerea în mod direct a unor preţuri, ci obligarea agenţilor economici de a stabili doar preţuri rotunde, nu şi exprimate în moneda divizionară.



Într-o economie de piaţă bazată pe principiul liberei concurenţe, în care preţurile sunt stabilite ca urmare a interacţiunii dintre cerere şi ofertă, o astfel de măsură nu poate fi promovată, chiar dacă ea urmăreşte să protejeze consumatorii de comportamentul necorespunzător al unor comercianţi;



- de asemenea, o dispoziţie legală de natura celei propuse la art.25 alin.(3) din Ordonanţa Guvernului nr.21/1992 este lipsită de aplicabilitate practică. Fiind vorba de o normă permisivă, urmează ca organul de control să aprecieze dacă agentul economic este sau nu capabil să asigure consumatorului acordarea restului exact de bani în moneda divizionară. Existenţa acestei capacităţi nu va duce însă, în mod automat, la soluţionarea problemei, acolo unde este mai mult vorba de rea-credinţă decât de lipsă de mijloace.



Este de reţinut că această situaţie se va reglementa în urma procesului de denominare a leului, când subdiviziunile monedei naţionale vor dobândi o valoare mult sporită, ceea ce va duce la o schimbare de comportament atât din partea agenţilor economici, cât şi din partea consumatorilor.



Din numărul total de 23 membri ai comisiei au participat 17 deputaţi.



În raport de obiectul şi conţinutul său, propunerea legislativă face parte din categoria legilor ordinare.


În conformitate cu art.75 alin.(1) şi (3) din Constituţia României, republicată, şi art.86 alin.(3) pct.1 din Regulamentul Camerei Deputaţilor cu modificările şi completările ulterioare, Camera Deputaţilor este Cameră decizională pentru această propunere legislativă.
                     PREŞEDINTE,                                       SECRETAR,
                       István Antal                                         Aurelia Vasile
Expert,

Silvia Vlăsceanu

